Paramedici verongeluk in die Oos-Kaap | Maroela Media
Die paramedici was verbonde aan die Oos-Kaapse provinsiale ambulansdienste [Foto: Arrive Alive, Twitter]
Sewe mense is dood in vyf afsonderlike ongelukke wat tussen Vrydagaand en Saterdagoggend in die Oos-Kaap aangemeld is. Twee van die oorledenes was paramedici.
Twee paramedici verbonde aan die Oos-Kaapse provinsiale ambulansdienste en nog 'n persoon is vroeg Saterdagoggend dood toe 'n ambulans en vragmotor in 'n trompop botsing op die N10-snelweg by Cradock betrokke was.
Die ongeluk het omstreeks 06:00 plaasgevind.
Die ambulans was op pad van Gqeberha na Cradock [Foto: Arrive Alive, Twitter]
Volgens Mkhululi Ndamase, woordvoerder van Nomakhosazana Meth, LUR van gesondheid in die Oos-Kaap, was Ntombehlubi Rasmeni en Tembekile Damane op pad na Cradock nadat hulle pasiënte na Gqeberha (Port Elizabeth) vervoer het.
Die Nissan-vragmotor, wat mangaan vervoer het, was op pad na Gqeberha. Slegs die vragmotorbestuurder was in die voertuig.
Meth het haar medelye met Rasmeni en Damane se familie en vriende betuig en sê hul dood is ook 'n groot slag vir die departement.
"Hulle was soldate wat hul lewe aan die gesondheidsdiens in die Oos-Kaap gewy het," het Meth gesê.
Al die insittendes van die transitovoertuig het oorleef [Foto: Arrive Alive, Twitter]
Naby die Dangwana-nedersetting by Mount Frere het 'n vragmotor en bakkie Vrydag omstreeks 19:30 kop aan kop gebots. Volgens Khuselwa Rantjie, kommunikasiebestuurder van die Oos-Kaapse departement van vervoer, het "die bestuurder van die bakkie het in die ongeluk omgekom terwyl die vragmotorbestuurder ongedeerd is."
Dieselfde aand is 'n manlike voetganger op die R411-pad in Mqanduli by die Kwaiman-nedersetting deur 'n motor raakgery. Volgens Rantjie het die man later in die Ngcwanguba-kliniek in Mqanduli aan sy beserings beswyk.
Sewe mense is dood in vyf afsonderlike ongelukke die naweek [Foto: Arrive Alive, Twitter]
Volgens Rantjie is 'n voetganger Saterdag omstreeks 01:00 op die N2-snelweg in Idutywa doodgery.
Rantjie sê 'n vrou is Saterdag omstreeks 07:45 dood toe 'n transitovoertuig en Datsun Go op die N2-snelweg in Oos-Londen ook kop aan kop gebots het.
"Die bestuurder van die Datsun is op die toneel dood verklaar terwyl die vier insittendes van die transitovoertuig ongedeerd is."
Die verkeersvloei op die N2 was weens die ongeluk geraak.
"Die polisie ondersoek die omstandighede rondom al vyf ongelukke. Sake van strafbare manslag is in elk van die sake aanhangig gemaak."
Bloutrein ontspoor in Germiston
Onveilig voertuie op ons paaie, ek haal graag aan, "The DATSUN GO scored zero stars for adult occupant protection and just two stars for child occupant protection. The Datsun GO's vehicle structure collapsed in the crash and was rated as unstable".
Suid Afrika is tans 'n aflaaiplek van onveilige nuwe voertuie waar die vervaardigers baie geld maak ten koste van mense se lewens. Vervaardigers behoort verantwoordelik te gehou word vir hierdie optrede.